Hátt í sjöhundruð manns , mikið til ungt fólk , hafa skráð sig í hóp á netinu sem kallar sig Félag gegn Pólverjum á Íslandi . Þar er farið niðrandi orðum um Pólverja sem búsettir eru hérlendis . Hópurinn er með síðu á tenglavefnum Myspace . Fjölmargir Íslendingar nota vefinn en hann hefur notið mikilla vinsælda víða um heim . Hópurinn var stofnaður á föstudaginn en síðan þá hafa hátt í sjöhundruð manns skráð sig þar inn , mikið til ungt fólk . Skráðir félagar eru meðal annars unglingar allt niður í þrettán ára . Sá sem stofnaði hópinn segist vera fjórtán ára strákur búsettur í höfuðborginni . Pilturinn segir á síðunni að best sé að losa sig við Pólverja áður en það verði of seint en þeir skemmi hluti og þykist eiga landið . Á spjallaþráðum á síðunni má lesa færslur sem félagar hafa skrifað sín á milli . Þar er farið niðrandi orðum um Pólverja hér á landi , sagt að þeir kunni íslensku og ensku illa og að vera þeirra hér skapi vandamál . Einhverjir sem skrifað hafa á síðuna velta því fyrir sér hvort ekki sé saknæmt að halda úti svona síðu . Friðrik Smári Björgvinsson , yfirlögregluþjónn hjá lögreglunni á höfuðborgarsvæðinu , hafði ekki séð síðuna þegar fréttastofa hafði samband við hann í dag . Hann sagði að hún yrði skoðuð . Refsivert geti verið að halda úti síðum þar sem níðst sé á ákveðnum þjóðfélagshópum svo og að skrifa slíkar færslur á netinu .